ΓΡΑΠΤΗ ΕΡΩΤΗΣΗ E-1108/96 υποβολή: Nel van Dijk (V) προς το (8 Μαΐου 1996)

Θέμα: Συνοριακοί έλεγχοι σε δημοσιογράφους

Τη Δευτέρα 15 Απριλίου 1996, στη συνοριακή διέλευση μεταξύ Λουξεμβούργου και Γαλλίας, ο δημοσιογράφος του Radio Limburg Marcel Schreinemaekers, ο οποίος ευρίσκετο καθ' οδόν προς το Στρασβούργο, για να παρακολουθήσει τη σύνοδο του Ευρωπαϊκού Κοινοβουλίου κατόπιν προσκλήσεως της ΓΔ ΙΙΙ, Γραφείο Χάγης, σταματήθηκε από γάλλους τελωνειακούς υπαλλήλους προκειμένου να ελεγχθεί. Κατά τον έλεγχο αυτό του ζητήθηκε να παραδώσει την δημοσιογραφική του ταυτότητα, πράγμα που ο κ. Schreinemaekers το έπραξε, έστω με δυσφορία.

Συμμερίζεται το Συμβούλιο την άποψή μου ότι η πολιτική προσκλήσεων και διαπίστευσης έναντι εκπροσώπων του τύπου που επιθυμούν να παρευρεθούν στις συνεδριάσεις του Ευρωπαϊκού Κοινοβουλίου στο Στρασβούργο, ανήκει στην αποκλειστική αρμοδιότητα του Ευρωπαϊκού Κοινοβουλίου και των ενδεδειγμένων κοινοβουλευτικών υπηρεσιών;

Συμμερίζεται το Συμβούλιο την άποψή μου ότι η Γαλλία, ως χώρα που φιλοξενεί το Ευρωπαϊκό Κοινοβούλιο, οφείλει να περιορίζει στο ελάχιστο τους ελέγχους αυτούς, σε περίπτωση που είναι ακόμη αναγκαίοι, και να περιορίζεται στον έλεγχο του διαβατηρίου ή του δελτίου ταυτότητας;

Συμμερίζεται το Συμβούλιο την άποψή μου ότι οι υπερβολικοί έλεγχοι των εκπροσώπων του τύπου, που γνωστοποιούν ότι ταξιδεύουν στο Στρασβούργο για την άσκηση των καθηκόντων τους, έχουν αρνητικές συνέπειες για την εικόνα της χώρας που φιλοξενεί το Ευρωπαϊκό Κοινοβούλιο;

Δεν συμφωνεί το Συμβούλιο μαζί μου ότι αυτού του είδους τα εκνευριστικά φαινόμενα που συμβαίνουν κατά την διάρκεια των συνόδων του Ευρωπαϊκού Κοινοβουλίου στο Στρασβούργο θα περιορίσουν δραστικά την προθυμία του Κοινοβουλίου να συνέρχεται στο Στρασβούργο;

Είναι διατεθειμένο το Συμβούλιο να ζητήσει από τις αρμόδιες γαλλικές αρχές να αποφεύγονται τέτοια εμπόδια, όπως αυτά που προαναφέρθηκαν, και μπορεί να με ενημερώσει για τα σχετικά πορίσματά του;

Απάντηση (7 Αυγούστου 1996)

1. Το Συμβούλιο συμμερίζεται τη γνώμη της αξιότιμης κας βουλευτή για το ότι μόνον το Ευρωπαϊκό Κοινοβούλιο είναι υπεύθυνο, όσον αφορά τις δικές του συνόδους, για τις προσκλήσεις και τη διαπίστευση των δημοσιογράφων που επιθυμούν να παρευρεθούν.

2. Αντίθετα, το ζήτημα των συνοριακών ελέγχων των δημοσιογράφων, πολιτών της Ένωσης, αφορά κυρίως τα κράτη μέλη, αφ' ενός, και την Επιτροπή, αφ' ετέρου, όταν πρόκειται για την εφαρμογή του κοινοτικού δικαίου. Με τα σημερινά δεδομένα, πρόκειται κυρίως για τις οδηγίες 68/360/ΕΟΚ και 73/148/ΕΟΚ του Συμβουλίου ((ΕΕ αριθ. L 257 της 19ης Οκτωβρίου 1968, σ. 13 και ΕΕ αριθ. L 172 της 28ης Ιουνίου 1973, σ. 14 αντίστοιχα. )), των οποίων το άρθρο 3, παράγραφος 1, προβλέπει πράγματι ότι: «Τα κρατη μέλη επιτρέπουν στα πρόσωπα που αναφέρονται [εργαζόμενοι, ελεύθεροι επαγγελματίες και αποδέκτες παροχής υπηρεσιών, καθώς και τα μέλη της οικογένειάς τους] ... την είσοδο στην επικράτειά τους με απλή επίδειξη δελτίου ταυτότητος ή διαβατηρίου εν ισχύει», με την επιφύλαξη ενδεχόμενων περιορισμών για λόγους δημόσιας τάξης, δημόσιας ασφάλειας ή δημόσιας υγείας ((Στα ίδια, άρθρα 10 και 8 αντίστοιχα. Πρβ. επίσης την οδηγία 64/221/ΕΟΚ του Συμβουλίου (ΕΕ της 4ης Απριλίου 1964, σ. 850), καθώς και το άρθρο 48 παράγρ. 3, το άρθρο 56, παράγρ. 1 και το άρθρο 66 της Συνθήκης ΕΚ. )).

Όμως, στην Επιτροπή εναπόκειται η μέριμνα για την εφαρμογή του κοινοτικού δικαίου, κατά το άρθρο 155 της Συνθήκης ΕΚ. Δεν ανήκει επομένως στις αρμοδιότητες του Συμβουλίου να αποφανθεί για τα περιστατικά που επικαλείται με την ερώτησή της η αξιότιμη κα βουλευτής ούτε να παρέμβει προς τις αρμόδιες αρχές του εν λόγω κράτους μέλους.

3. Το Συμβούλιο τέλος υπενθυμίζει ότι το Ευρωπαϊκό Κοινοβούλιο είναι υποχρεωμένο να πραγματοποιεί στην έδρα του στο Στρασβούργο τις δώδεκα μηνιαίες περιόδους συνόδου ολομέλειας, συμπεριλαμβανομένης της συνόδου επί του προϋπολογισμού, σύμφωνα με την απόφαση που έλαβαν με κοινή συμφωνία οι αντιπρόσωποι των κυβερνήσεων των κρατών μελών στο Εδιμβούργο στις 12 Δεκεμβρίου 1992.